Žilvinas Kempinas

Žilvinas Kempinas (1969 m. Plungėje) – menininkas, vizualaus meno kūrėjas gyvenantis ir kuriantis Niujorke. Menininkui atstovauja prestižinė Yvon Lambert galerija Niujorke ir Paryžiuje bei galerija „Vartai“.

Biografija 

Gimė 1969 m. Plungėje. 1987 m. pradėjo studijuoti tapybą tuometiniame Valstybiniame dailės institute, o studijas baigė 1993 m., kai įstaiga jau vadinosi Vilniaus dailės akademija. 1994 m. Šiuolaikinio meno centre Vilniuje surengė savo pirmąją personalinę parodą „Tapyba iš natūros“. Jam puikiai sekėsi kurti teatro dekoracijas: 1998 m. gavo apdovanojimą už geriausią metų sceninį apipavidalinimą. Pragyvenimui užsidirbdavo kurdamas ekspozicinių erdvių planus biuro baldų bendrovei.

1997 m. pabaigoje menininkas išvyko į Niujorką, kur 1998–2002 m. Hunterio koledže studijavo tarpdisciplininį meną. 2003 m. Niujorko Šiuolaikinio meno centre „P.S.1“ buvo surengta pirmoji menininko paroda Jungtinėse Amerikos Valstijose, po kurios sekė gausybė parodų tokiose institucijose kaip: Leme (San Paulas), Yvon Lambert (Niujorkas), Baltic Contemporary Art Centre, Gateshead (Jungtinė Karalystė, 2010 m.), Spencer Brownstone Gallery (Niujorkas, 2004, 2006, 2007 m.), Kunsthalle Wien (Viena, 2008 m.), Šiuolaikinio meno centre (Vilnius, 2007 m.); Palais de Tokyo (Paryžius, 2006 m.).

Svarbiausios grupinės parodos: MoMA (Niujorkas); 53-oji Venecijos bienalė, (Venecija, Italija); 6-oji Liverpulio bienalė (Jungtinė Karalystė); Transmediale.10 (Berlynas); Yvon Lambert (Paryžius, Niujorkas) Lunds Konsthall (Lundas, Švedija); Nam June Paik Art Center (Yongin Citz, Pietų Korėja), Manifesta 7, Bolzano (Italija); SFMOMA (San Franciskas, JAV); MUDAM (Liuksemburgas).

2007 m. tarptautinis mėnesinis leidinys „Art Review Magazine“ Ž.Kempiną priskyrė prie 25 šiuolaikinių menininkų, kuriuos būtina žinoti. 2008 m. laimėjo Kolderio prizą bei rezidenciją Kolderio studijoje, menininkas šešis mėnesius praleido Aleksandro Kolderio dirbtuvėse Prancūzijoje, ten sukūrė savo darbą „Tūba“, su kuriuo atstovavo Lietuvai 2009 m. Venecijos bienalėje (kuratorė Laima Kreivytė). 2012 m. menininkas tapo Lietuvos Nacionalinės kultūros ir meno premijos laureatu už minimalistinės šiuolaikinio meno kalbos įtaigą ir jos tarptautinį rezonansą.

Kūryba 

Menininko kūrinius sudaro optiškai ir tuo pačiu fiziškai svaiginantys estetiniai įvykiai. Kūryboje originaliai taiko minimalizmo ir oparto estetikos principus. Kempino darbai yra abstraktūs, nesusiję su jokia politine situacija, neoperuojantys jokiu kontekstu, todėl bendražmogiški ir universalūs. Kūryboje menininkas naudoja mažai elementų, pavyzdžiui, juostelę ir ventiliatorių, šviesą ir adatą, paprastas, kasdieniškas, bet kartu netradicines priemones – vaizdo juostas, ventiliatorius, fluorescentinių lempų vamzdelius – ir derina jas su erdve, ritmu, oru bei šviesa. Taip išgaunamas itin sudėtingas efektas apimantis visus pojūčius, keičiantis vietos, laiko ir judėjimo suvokimą. Autoriaus kūriniai visada nukreipti į stebėtoją, kuris tampa teatralizuotos, dažnai minimalistinės aplinkos veikėju.

Nuorodos 

 Bazelyje atidaroma personalinė Ž. Kempino paroda;
 Biografija;
 Pirmoji Žilvino Kempino solo paroda Brazilijoje;
 Nacionalinę premiją pelnęs Kempinas: tai savotiškas išeivių pripažinimas ;
 „Vartų“ galerijoje atidaryta Ž.Kempino paroda (nuotraukos, video) ;
 Interviu su menininku (ang.) ;
 Kempinas at Spencer Brownstone Gallery (ang.) ;
 Art Review Magazine, "Future Greats: 25 Artists You Need to Know (ang.) ;
 Exhibition at San Francisco Museum of Modern Art, 2008 (ang.) ;
 E-flux review of the Lithuanian Pavilion at the Venice Biennale 2009 (ang.);
 Vaizdinė medžiaga iš Venecijos bienalės (ang.);
 Manifesta 2008 (ang.);
 Roberta Smith, review of Zilvinas Kempinas at Spencer Brownstone Gallery, The New York Times, February 10, 2006 (ang.).

Šaltiniai 

Lietuvos menininkai
Lietuvos nacionalinės kultūros ir meno premijos laureatai